12.6.2023
1.3
DA
Den Europæiske Unions Tidende
C 204/7
Samarbejde i CCP-Tilsynsudvalget
1.3.1 Inddragelse af udstedende centralbanker
I øjeblikket er inddragelsen af udstedende centralbanker i drøftelser på EU-plan om EU-CCP'er meget asymmetrisk hvad angår deres respektive rolle for niveau 2-tredjelands-CCP'er, selv om EU-CCP'er tegner sig for størstedelen af clearingen i Unionens valutaer og de deraf følgende risikokonsekvenser.
Inden for Eurosystemet gælder dette selv inden for OTC-derivater, hvor EU-clearingmedlemmernes afhængighed af UK-CCP'er er mest udtalt: EU-CCP'er tegner sig for ca. 60 % af den initialmargin, som EU-clearingmedlemmer har stillet til EU-CCP'er og Det Forenede Kongerige (14).
Selv om udstedende centralbanker kan deltage i møder i CCP-Tilsynsudvalget om en lang række spørgsmål i forbindelse med niveau 2-tredjelands-CCP'er, er deres respektive inddragelse af EU-CCP'er i øjeblikket begrænset til drøftelserne om CCP-stresstest og relevante markedsudviklinger i hele Unionen (15).
På denne baggrund glæder ECB sig meget over forslaget om at indbyde udstedende centralbanker som medlemmer uden stemmeret til alle drøftelser i EU's CCP-Tilsynsudvalg om EU-CCP'er (16).
Dette vil gøre det muligt for udstedende centralbanker at deltage, også f.eks.
i drøftelser af peer review-analyser, regelmæssig udveksling af oplysninger om relevante tilsynsaktiviteter og -afgørelser og alle kollegiers udtalelser og henstillinger.
1.3.2 Inddragelse af tilsynsmyndigheder
En CCP's risikoprofil kan have indvirkning på risikoprofilen for de selskaber, der fungerer som clearingmedlemmer af den pågældende CCP.
Sådanne virksomheder er hovedsagelig kreditinstitutter og investeringsselskaber (17).
Den deraf følgende eksponering har været støt stigende siden den globale finanskrise i 2008 og gennemførelsen af G20-reguleringsreformdagsordenen, der tilskynder til central clearing.
De institutter, der fungerer som clearingmedlemmer, gennemfører ikke blot clearingforpligtelsen for deres egne handler, men fungerer også som mellemled mellem CCP'er og andre markedsdeltagere, idet de skal eller vælger at cleare disse handler centralt.
Den indbyrdes forbindelse mellem institutter, der fungerer som clearingmedlemmer, og CCP'er, er således af afgørende betydning og forventes fortsat at være det i fremtiden.
I betragtning af denne indbyrdes forbindelse er det ikke blot afgørende, at de kompetente myndigheder, der er ansvarlige for tilsynet med sådanne institutter, informeres fuldt ud og rettidigt om de risici, der forvaltes af CCP'er, men også, at de er i stand til at tilbyde deres tilsynsekspertise og -perspektiver.
Samarbejdet med tilsynsmyndighederne kan forstærkes bedre i CCP-Tilsynsudvalget.
CCP-Tilsynsudvalgets opgaver, navnlig udarbejdelse af udkast til afgørelser om validering af væsentlige ændringer af risikomodeller eller klassificering eller koordinering af stresstest, giver værdifuld indsigt i CCP'ers risikoprofiler og giver mulighed for en omfattende forståelse af CCP'er.
I betragtning af ovennævnte indbyrdes forbindelser mellem institutter, der fungerer som clearingmedlemmer, og CCP'er er sådanne drøftelser også relevante for de risici, som disse institutter kan løbe på grund af deres eksponeringer mod CCP'er.
Tilsynsmyndighederne for de institutter, der har de tre største bidrag til EU-CCP'ers misligholdelsesfond, bør således deltage i CCP-Tilsynsudvalgets møder som medlemmer uden stemmeret.
På denne måde vil tilsynsmyndighederne rettidigt blive informeret om mulige risici, der påvirker de enkelte institutter, og de er i stand til at håndtere dem, såfremt og når det er nødvendigt, inden for rammerne af det løbende tilsyn.
Et sådant medlemskab bør gøres permanent og ikke være genstand for en ad hoc-indbydelse.
(14) (15) (16) (17)
Beregninger foretaget af ECB’s personale for perioden fra december 2021 til august 2022 baseret på data fra DTTC Data Warehouse.
Jf. afsnit 6 og 7 i udtalelse CON/2017/39.
Jf. forordningsforslagets artikel 1, nr.
20), litra a), som ændrer artikel 24a, stk.
2, litra d), nr. ii), i EMIR.
Jf. artikel 4, nr.
1) og 2), i Europa-Parlamentets og Rådets forordning (EU) nr.
575/2013 af 26. juni 2013 om tilsynsmæssige krav til kreditinstitutter og investeringsselskaber og om ændring af forordning (EU) nr.
648/2012 (EUT L 176 af 27.6.2013, s. 1).